Sklep VIII R 11/95
Datum: 1995-12-12T01:00:00.000+01:00
ecli: ECLI:SI:VSRS:1995:VIII.R.11.95
sodisce: Vrhovno sodišče
oddelek: Delovno-socialni oddelek
podrocje: STANOVANJSKO PRAVO - CIVILNO PROCESNO PRAVO - UPRAVNI SPOR
institut: spor o pristojnosti - stanovanjski spor

## Jedro

Za stanovanjske spore je po uveljavitvi stanovanjskega zakona pristojno splošno sodišče in ne sodišče združenega dela oziroma delovno in socialno sodišče, in ne vrhovno sodišče v upravnem sporu.

## Izrek

Za odločanje v tej zadevi je stvarno pristojno Okrajno sodišče v Ljubljani.

## Obrazložitev

Tožnik je 1.7.1993 pri Sodišču združenega dela v Ljubljani vložil zahtevo za odpravo odločbe št. ... z dne 14.9.1990 Mesta Ljubljane, s katero je bilo B.G. dodeljeno 4,5 sobno stanovanje na ... v Ljubljani, glede kabineta izmere 5,11 m2, ki se nahaja v okviru stanovanja tožnika, ki mu je bilo dodeljeno z odločbo št. ... z dne 13.5.1991 od istega stanodajalca.

Delovno in socialno sodišče v Ljubljani se je s sklepom ...

z dne 3.2.1995 izreklo za stvarno nepristojno za odločanje v tej zadevi in je po pravnomočnosti svojega sklepa zadevo 14.3.1995 odstopilo Vrhovnemu sodišču, ki bi naj bilo po njegovem stališču pristojno za odločitev v tem sporu.

Upravni oddelek Vrhovnega sodišča pristojnosti ni sprejel in je s predlogom ... z dne 30.5.1995 sprožil negativni spor o pristojnosti. Upravni oddelek meni, da je pristojno delovno in socialno sodišče, ker se izpodbija odločba izdana 14.9.1990, ko je še veljal zakon o stanovanjskih razmerjih in so za te spore bila pristojna sodišča združenega dela.

Za odločanje v tem sporu je stvarno pristojno splošno sodišče - Okrajno sodišče v Ljubljani.

Po 159. členu stanovanjskega zakona (Uradni list RS, št. 18/91 in 21/94) sta z uveljavitvijo tega zakona (19.10.1991) prenehala veljati zakon o stanovanjskih razmerjih (Uradni list SRS, št. 35/92 in 14/84) in zakon o stanovanjskem gospodarstvu (Uradni list SRS, št. 3/81 - 8/90), ki sta vsebovala tudi določbe o stvarni pristojnosti sodišč združenega dela v stanovanjskih sporih. Stanovanjski zakon, ki je začel veljati v času obstoja sodišč združenega dela, ne določa, da bi za stanovanjske spore bila pristojna sodišča združenega dela. Le za spore, ki so bili sproženi pred uveljavitvijo stanovanjskega zakona, to je pred 19.10.1991 je v stanovanjskem zakonu določeno, da se nadaljujejo po dosedanjih predpisih (158. člen stanovanjskega zakona).

Glede na navedeno za stvarno pristojnost delovnega in socialnega sodišča (prej sodišča združenega dela) v stanovanjskih sporih, sproženih po 19.10.1991, po presoji Vrhovnega sodišča ni več podlage. V obravnavanem primeru pa je bil spor sprožen 1.7.1993, torej po 19.10.1991. Izpodbijana odločba o dodelitvi stanovanja pa ni upravni akt, ker z njo ni bilo odločeno v upravni stvari, zato zoper njo po določbi 6. člena zakona o upravnih sporih (Uradni list SFRJ, št. 4/77, ZUS), ni mogoč upravni spor. Prvi odstavek 6. člena zakona o upravnih sporih določa, da je upravni spor mogoč samo zoper upravni akt. Vrhovno sodišče je zato odločilo tako, kot je razvidno iz izreka sklepa.

ZUS je sodišče na podlagi prvega odstavka 4. člena ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I, 45/1/94) smiselno uporabilo kot predpis Republike Slovenije.